Begroting: Só word jou sak geraak - Jou Geld | Solidariteit WêreldJou Geld | Solidariteit Wêreld
Tuis › Artikels › Begroting: Só word jou sak geraak
Die nasionale begroting is onlangs bekend gemaak en só gaan dit jou sak raak.
Persoonlike inkomstebelasting en BTW
Belastingkerwe en -kortings word met meer as die inflasiekoers aangepas. Dit beteken dat diegene wat 'n jaarlikse verhoging in hul salaris kry nie noodwendig in 'n nuwe belastingkerf gaan val en dus meer van hul salaris aan belasting moet betaal nie. Die belastingdrempel is ook verhoog, wat beteken slegs mense wat meer as dié drempel per jaar verdien, word vir persoonlike belasting aangeslaan. Belasting op toegevoegde waarde (BTW) bly ook onveranderd.
Die sogenaamde ekspat-belasting tree op 1 Maart in werking en behels dat Suid-Afrikaners wat oorsee werk voortaan belas word vir die verskil tussen die inkomstebelasting wat hulle daar betaal en wat hulle plaaslik sou betaal het. Die eerste R1.25 miljoen per jaar wat oorsee verdien word, sal belastingvry wees.
Spesifieke aksynsbelasting op alkoholiese drankies en tabakprodukte, sogenaamde sondeblasting, sal met tussen 4.4% en 7.5% verhoog:
Bier verhoog met 8c per 340 ml blikkie
Ongefortifiseerde wyn verhoog met 14c per 750 ml bottel
Gefortifiseerde wyn verhoog met 23c per 750 ml bottel
Vonkelwyn verhoog met 61c per 750 ml bottel
Appelbier en alkoholiese vrugtedrankies verhoog met 8c per 340 ml blikkie
Spiritualieë verhoog met R2,89 per 750 ml bottel
Sigarette verhoog met 74c per pakkie van 20
Sigarettabak verhoog met 82c per 50g
Pyptabak verhoog met 40c per 25g
Sigare verhoog met R6,73 per 23
Heffings op brandstof styg altesaam met 25c per liter. Die algemene brandstofheffing styg vanaf 1 April 2020 met 16c per liter en die padongeluksfondsheffing met 9c per liter. Ná die stygings sal die algemene brandstofheffing R3.70 per liter brandstof en R3.55 per liter diesel wees. Die padongeluksfondsheffing sal R2.07 per liter vir beide petrol en diesel wees.
Suikerbelasting bly onveranderd op 2.21c per gram per 100 ml koeldrank. Suikerbelasting het in April 2018 van krag geword. Die basiese vrystelling beteken dat die eerste 4 gram suiker per 100 ml koeldrank belastingvry is.
Heffing op plastieksakke en belasting op gloeilampe
Die heffing op plastieksakke styg beduidend vanaf 1 April van 12c tot 25c per sak. Die heffing op gewone gloeilampe word met R2 tot R10 verhoog terwyl energiebesparende gloeilampe nie ekstra belas word nie.
Belasting op motors
Koolstofbelasting gaan vanjaar met 5,6% verhoog word van R120 per ton koolsuurgas tot R127 per ton. Die belasting op die kweekhuisgasvrystellings van voertuie word tot R120 per gram koolsuurgas verhoog vir passasiersmotors en tot R160 vir dubbelkajuitvoertuie.